अनामिका का बिम्बों का चयन निराला है। अकेलेपन और उपेक्षा के लिए घर, आँगन, रसोई से जाने कितने बिम्ब हैं जिनपर हम ध्यान ही नहीं देते। केसरॉल की आखिरी रोटी, घर की दुछत्ती, बारिश में भीगता हुआ पोछा। शिल्प में जितना प्रतिकार और विद्रोह है! उतना ही कथ्य में ! बुद्ध, ईसामसीह याद आते हैं लेकिन ईसामसीह तुम स्त्री नहीं हो सकते थे यह भी जोड़ देती हैं! अनामिका का प्रतिरोध उस संरचना के भीतर रहकर है जिसमें स्त्री-लेखन को इतिहासकारों ने काबिले गौर नहीं समझा। बालकनी से कुत्तों पर पत्थर उछालने जैसा नहीं, पानी में रहकर मगर से बैर करने जैसा! इसलिए मेघदूत भी याद आते हैं कूरियरवाले को देखकर, हबीब तनवीर याद आ जाते हैं, विद्यापति का गाँव याद आता है, कुमारजीव, बुद्ध याद आते हैं और फिर थेरियाँ जो बुद्ध से भी प्रश्न करती हैं और अन्ना कारेनिना भी जिसे मॉस्को घूमते हुए गले लगा लिया है कवयित्री ने।